เงินโถมเข้าตลาดเกิดใหม่ หลังเฟดส่งสัญญาณ ไม่กล้าขึ้นดอกเบี้ยแรง
ในสัปดาห์นี้ค่าเงินบาทจะเคลื่อนไหวแข็งค่าในกรอบ 34.60-34.90 ตามการไหลเข้าของเงินทุนจากต่างประเทศที่กลับมาลงทุนในสินทรัพย์เสี่ยงมากขึ้นต่อเนื่อง หลังจากที่ในสัปดาห์ที่ผ่านมา เฟดส่งสัญญาณไม่กล้าขึ้นดอกเบี้ยแรงตามความเปราะบางของเศรษฐกิจโลก เป็นใบเบิกทางให้นักลงทุนกลับเข้ามาลงทุนในตลาดเกิดใหม่อีกครั้ง
21 มี.ค. 2559

ในสัปดาห์นี้ค่าเงินบาทจะเคลื่อนไหวแข็งค่าในกรอบ 34.60-34.90 ตามการไหลเข้าของเงินทุนจากต่างประเทศที่กลับมาลงทุนในสินทรัพย์เสี่ยงมากขึ้นต่อเนื่อง หลังจากที่ในสัปดาห์ที่ผ่านมา เฟดส่งสัญญาณไม่กล้าขึ้นดอกเบี้ยแรงตามความเปราะบางของเศรษฐกิจโลก เป็นใบเบิกทางให้นักลงทุนกลับเข้ามาลงทุนในตลาดเกิดใหม่อีกครั้ง
ขณะที่ประเด็นในสัปดาห์นี้ จะบางเบาลงเมื่อเทียบกับสัปดาห์ก่อนหน้า ทำให้การเคลื่อนไหวโดยภาพรวมน่าจะยังถูกขับเคลื่อนด้วยปัจจัยเรื่องการผ่อนคลายนโยบายการเงินจากตลาดทั่วโลกเป็นสำคัญ โดยประเด็นจากในประเทศที่ต้องติดตามเป็นการประชุมนโยบายการเงินของ กนง.ไทย ที่ตลาดรวมถึงกสิกรไทยยังคาดว่าครั้งนี้จะเป็นการคงดอกเบี้ยนโยบายเอาไว้ที่ 1.50% ก่อน
ทั้งนี้ อาจมีคณะกรรมการบางท่านเริ่มมองเห็นความเสี่ยงที่เพิ่มขึ้น และอาจเริ่มเห็นด้วยกับการปรับลดดอกเบี้ยนโยบายลงเพิ่มเติม ส่วนอีกหนึ่งประเด็นที่ต้องจับตามองเป็นการรายงานตัวเลขการส่งออกจากกระทรวงพาณิชย์ ซึ่งนักวิเคราะห์มองว่าตัวเลขของเดือน ก.พ. จะยังหดตัวในระดับสูงที่ประมาณ 9% เมื่อเทียบกับระยะเดียวกันปีก่อนอยู่ ส่วนปัจจัยจากตลาดโลกนั้น เป็นการรายงานตัวจากสหรัฐ อาทิ ตัวเลขยอดขายบ้านใหม่ คำสั่งซื้อสินค้าคงทน และตัวเลข GDP ของไตรมาส 4 ซึ่งเป็นการรายงานรอบสุดท้าย
สำหรับการเคลื่อนไหวในสัปดาห์ที่ผ่านมา เงินบาทเปิดตลาดที่ระดับ 35.27 และพยายามปรับแข็งค่า โดยไปทดสอบระดับ 35 อยู่หลายครั้ง และในที่สุดก็หลุดระดับจิตวิทยานี้ลงมาอยู่ในระดับต่ำสุดรอบสัปดาห์ที่ 34.75 โดยประเด็นขับเคลื่อนหลักเป็นผลของการประชุมนโยบายการเงินของสหรัฐ  ที่คงอัตราดอกเบี้ยเอาไว้ที่ระดับเดิม 0.25-0.50% ในรอบนี้ และมีการปรับมุมมองเรื่องการขึ้นดอกเบี้ยนโยบายในปี 2559
อย่างไรก็ตาม หลังจากที่เงินบาทปรับแข็งค่าขึ้นอย่างรวดเร็ว ช่วงปลายสัปดาห์ เริ่มเห็นการแข็งค่าของเงินบาทชะลอลงบ้าง ส่วนหนึ่งเป็นเพราะแรงขายเพื่อล็อกกำไรจากค่าเงินที่ได้ไปทั้งสัปดาห์ที่ผ่านมาแล้วประมาณ 1% ช่วงปลายสัปดาห์ค่าเงินบาทเคลื่อนไหวอยู่ที่ระดับประมาณ 34.83